**Beograd, grad u kome stvaram**

**Autorski koncept Marine Mone**

28.8.-10.9.2024.

Dom Vojske Srbije

Braće Jugovića 11

„Beograd – grad u kome stvaram 2024“

Izložba „Beograd – grad u kome stvaram“ realizovana je prvi put pre 11 godina i od tada se održava svake godine u kontinuitetu. Prema konceptu autorke projekta Marine Mone, umetnici imaju potpunu slobodu u likovnom izrazu, pa se kroz radove mlađe i starije generacije umetnika mogu videti i figuracije i apstrakcije. Beograd predstavlja mesto koje povezuje umetnike i na različite načine utiče na stvaranje umetničkog dela. Kolektivnu izložbu čine dela blizu stotinu umetnika likovne i primenjene umetnosti i dizajna koji su svoje radove izveli  u različitim umetničkim tehnikama: ulje na platnu, akvarel, grafika, fotografija, mozaik, batik, skulptura, keramika, dizajn itd.

Izložbu  „Beograd, grad u kome stvaram“ žirira stručni žiri, koji čine kustosi i članovi Udruženja likovnih i primenjenih umetnosti i dizajnera Srbije.

Svečano otvaranje izložbe 28. avgusta u  19 časova, u  Maloj galeriji Doma Vojske Srbije, Braće Jugovića 19, Beograd. Izložbu možete videti do 10. septembra 2024. godine.

„Ne zaboravimo da je Beograd mesto stvaranja umetnosti. Ta početna misaona iskra osvetlila je jedan skriveni Beograd kroz umetnost koja nastaje baš u njemu.

*A šta vam umetnik može dati? Zabeležene trenutke, svoje misli, doživljaje, razmišljanja, kritike, sudove, zabeležene poglede, osmehe, susrete, zagrljaje, poljupce, suze...rađanja i umiranja...Umetnik vam može dati sve što vam je poznato, viđeno na nepoznat i neočekivan način. Kroz dubok proces nastanka umetničkog dela umetnik vam pruža nova viđenja, ponekad intrigira, ponekad umiruje, provocira ili usrećuje. Nudi vam slobodu, nadu, igru...opominje vas ili vas podseća. Suptilno i nenametljivo uvodi vas u nepoznat svet u kome vam daruje sebe. Nakon svega ostaće umetnost da prenosi najtananije misli, želje i osećanja...I ostaće grad, rušen i ponovo podizan, skrnavljen i ponovo rođen, grad u kome smo živeli i stvarali svoju umetnost,* reči su Marine Mone, autorke izložbe „Beograd, grad u kome stvaram“.